**Kādu masku lai šogad velku?**

Maskas tiek lietotas daudzās kultūrās. Reti kurā tradīcijā ir maska tiek uzvilkta ar vienīgo nolūku-slēpties , “lai mani nepazīst citi”.

Latviešu tradīcijā maskas izvēlas **ar jēgu** - pēc principa: ko es sevī vēlos piedzīvot, izdzīvot, izjust, no kā tikt vaļā vai ko piesaukt; ko nest, dot citiem, pasaulei vai dabai.

Lai izdodas ielūkoties sevī un izprast! Lai izdodas pasauli ap sevi padarīt labāku!

Tālāk piedāvāju nelielu filozofisku ievirzi, kā domāt:

**Barvedis** – es vēlos izjust atbildību par citiem; es vēlos citus vadīt neuzkrītoši, bet tai pat laikā mērķtiecīgi; es mācos visiem dot iespēju izpaust savas slēptās spējas īstajā brīdī un sekoju, lai visi, kas ir man uzticējušies būtu apmierināti un gandarīti;

**Lācis** – man ir vajadzīgs spēks; varbūt es nezinu, kur likt savu spēku?; man vajag to kaut kur likt, jo tā pārpalikums rada pat nemieru; es spēju uzvarēt ļaunumu arsavu lāča rūkšanu, transformēt sastāvējušos enerģiju, to izkustināt, izkliedēt utt.

**Dzērve** – vēlos sameklēt sevī auglību, izjust to, novirzīt uz kādu dzīves jomu; dot vēlēt auglību citiem cilvēkiem, lopiem, kokiem, dabai;

**Nāve** – vēlos apzināti ieraudzīt, izdzīvot savas bailes, palūkoties uz to radītiem saviem stresiem, meklēt dzīves jēgu un sajust dzīvības vērtību; izdancināt citus, lai tiem nav nākamajā gadā jāmirst;

**Rudzu statiņš** –vēlos paslēpties no citiem labībā, būt neredzamam; izjust, kā tas ir būt par neredzamu labvēli; vēlēt pārticību citiem;

**Zirgs ar jātnieku** – vēlos izjust dinamisko kustību, tās enerģiju; izjust, ko nozīmē pārvaldīt savas vēlmes, domas -būt par jātnieku -saimnieku savā vēlmju, domu zirgā; vēlēt citiem auglīgu kustību, virzību uz mērķi savā dzīvē;

**Lielā sieva** – gribu būt garāks, nozīmīgāks, sev vērtīgāks, to arī vēlu citiem;

**Mazais vīrs** – vēlos samazināt savu ego; man ir apnikušas tā augstās prasības; vēlu citiem pieticību, vienkāršību u.c.

**Kaza** – vēlos sevī sajust vairāk sievišķības, apzināties to; vēlos izjust sevi kā gaismas iemiesojumu, simbolu; vēlu citiem gaismu sirdī un dzīvē;

**Vilks** – vēlos sevī sajust vairāk vīrišķības, apzināties to; vēlos apzināties sevī tumsu un ar to izdancoties tā, lai tā vēlāk mani netraucē; vēlos saplosīt gaismas kazu – viņa nesaprot, ka pasaule ir radīta duāla -lai rastos, kas jauns-jāsaplosa vecais;

**Čigāniete, čigāns** – es vēlos iemācīties dzīvot vieglāk, bezrūpīgāk, smaidošāk, jautrāk, vēlos tikt vaļā no melošanas un nepatiesības teikšanas gan sev, gan citiem; esmu gatavs citiem dot prieku -jokoties, izraisīt prieku un smaidu;

u.c.

Solvita Lodiņa

KLKI

2017.